**Likumprojekta “Grozījumi Administratīvo teritoriju un apdzīvoto vietu likumā”  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi Administratīvo teritoriju un apdzīvoto vietu likumā” mērķis ir veikt grozījumus Administratīvo teritoriju un apdzīvoto vietu likuma (turpmāk – likums) ciema statusa normās, kuri nerada papildu administratīvo slogu, pilnveido likuma normas atbilstoši pašvaldību praksē jau izmantotajam risinājumam un nodrošina mazo ciemu nosaukumu saglabāšanu. Atbilstoši **ilggadīgai vairāku pašvaldību pielietotajai praksei** paredzēts, saglabājot apdzīvotām vietām ciema statusu, noteikt divas ciemu apakšgrupas, tas ir koncentrētas apbūves ciemus un adresācijas ciemus. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2017. gada 31. oktobra sēdes (prot. Nr. 53, 30. §) protokollēmuma “Informatīvais ziņojums “Par mazo ciemu nosaukumu saglabāšanas jautājumiem”” 2. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | No 6319 Valsts adrešu reģistrā reģistrētajiem ciemiem 2018. gada 1. janvārī 4880 ciemi neatbilst likumā 11. pantā noteiktajam par ciemu statusu – nav koncentrēta apbūve, nav noteiktas ciema robežas pašvaldības teritorijas plānojumā. Savukārt, atceļot šīm apdzīvotām vietām ciema statusu, tiks grauta ierastā adresācijas sistēma, un, grozot adreses, tiks radīts papildus administratīvais slogs novada pašvaldībām un Valsts adrešu reģistram, kā arī veidosies neērtības minēto ciemu iedzīvotājiem.  Šāda situācija ir izveidojusies tāpēc, ka, likumā nosakot ciema statusa normas, (koncentrēta apbūve, ciema robežas iezīmētas pašvaldības teritorijas plānojumā) netika ņemta vērā vēsturiski veidojusies ciemu faktiskā situācija un veikto pētījumu par ciemiem secinājumi, jo ciemi Latvijā ir ļoti atšķirīgi pēc iedzīvotāju skaita, infrastruktūras objektu esamības, apbūves blīvuma, apdzīvotības rakstura un citām raksturojošām pazīmēm. Jautājumu sarežģī arī tas, ka vairākos normatīvos aktos noteiktas vienādas prasības pilsētu un ciemu teritorijām, piemēram, aizsargjoslu platumi, būvlaides noteikšana, kadastrālā uzmērīšanas precizitātes prasības utt. Ciemos, kuriem nav teritorijas plānojumā noteiktas robežas, nevar piemērot minētās normas, kā arī nav nepieciešams pilsētu teritorijām paredzētās normas piemērot mazajiem ciemiem. Ņemot vērā ciemu dažādību vairākas pašvaldības, piemēram, Līvānu novada, Krāslavas novada, Preiļu novada, Dundagas novada, Vecumnieku novada, Balvu novada u.c. novada teritorijā ir nodalījušas divu veidu ciemu apakšgrupas – ciemi, kuriem ir noteiktas robežas un kuri atbilst Administratīvo teritoriju un apdzīvoto vietu likuma 11. panta prasībām (turpmāk – koncentrētas apbūves ciemi), kā arī lauku teritorijas daļas, kurām ir vienots nosaukums, bet nav koncentrēta apbūve un teritorijas plānojuma grafiskajā daļā iezīmētas robežas (turpmāk – adresācijas ciemi). Adresācijas ciemi ir viena no novada kultūrvēsturiskajām vērtībām, kas saglabājama nākamajām paaudzēm, kā arī, kas kalpo par adrešu sistēmas elementu, tiek lietoti sociālajā vidē un kalpo kā identifikators, pēc kura orientējas novadā, ko izmanto palīdzības dienesti, kā arī cilvēki ikdienas saziņā.  Adresācijas ciemus pašvaldības nesaista ar normatīvajos aktos noteiktajiem teritorijas izmantošanas nosacījumiem un apgrūtinājumiem, kas izriet no ciemu statusa, bet pielieto tiesību normas, kas attiecas uz lauku vai lauku apvidus teritorijām (teritorijas ārpus pilsētām un ciemiem). Tas šobrīd ir spēkā esošo normatīvo aktu pārkāpums.  Ministru kabineta 2017. gada 31. oktobra sēdes (prot. Nr. 53, 30. §) protokollēmuma “Informatīvais ziņojums “Par mazo ciemu nosaukumu saglabāšanas jautājumiem”” 2. punktā dots uzdevums Vides aizsardzības un reģionālās attīstības ministrijai līdz 2018. gada 31. martam sadarbībā ar Aizsardzības ministriju, Tieslietu ministriju un Latvijas Pašvaldību savienību sagatavot un iesniegt izskatīšanai Ministru kabinetā normatīvā akta projektu par grozījumiem Administratīvo teritoriju un apdzīvoto vietu likuma ciema statusa normās, kuri nerada papildu administratīvo slogu, pilnveido likuma normas atbilstoši pašvaldību praksē jau izmantotajam risinājumam un nodrošina mazo ciemu nosaukumu saglabāšanu.  Atbilstoši Ministru kabineta dotajam uzdevumam un jau **ilggadīgai vairāku pašvaldību pielietotajai praksei** likumprojektā “Grozījumi Administratīvo teritoriju un apdzīvoto vietu likumā” (turpmāk – likumprojekts), piedāvāts, saglabājot apdzīvotām vietām ciema statusu, noteikt divas ciemu apakšgrupas:   1. **koncentrētas apbūves ciems**– esoša vai plānota apdzīvota vieta, kurā ir vai tiek plānota koncentrēta apbūve, pastāvīgi dzīvo cilvēki un ir izveidota attiecīga infrastruktūra. Šādam ciemam novada teritorijas plānojumā nosaka ciema teritorijas robežas, kā arī novada dome nosaka ciemā ietilpstošās adreses un ciema nosaukumu; 2. **adresācijas ciems**– vēsturiski izveidota apdzīvota vieta ar dominējošu izklaidu vai dominējošu koncentrētu apbūvi, kuras nosaukums ir iekļauts Latvijas Ģeotelpiskās informācijas aģentūras Vietvārdu datubāzē. Šādam ciemam novada teritorijas plānojumā nenosaka robežas, bet novada dome nosaka ciema nosaukumu un ciemā ietilpstošās adreses.   Koncentrētas apbūves ciemiem likumprojektā noteikti tie paši ciema statusa kritēriji, kas šobrīd spēkā esošajā likuma 11. pantā - koncentrēta apbūve vai plānota koncentrēta apbūve, pastāvīgi dzīvo cilvēki, ir izveidota attiecīgā infrastruktūra un ciema robežas noteiktas pašvaldības teritorijas plānojumā. Likumprojekts noteic, ka koncentrētas apbūves ciemu teritorijām piemērojamas ciemiem noteiktās normatīvo aktu normas. Līdz ar to visi atbilstoši likuma 11. panta prasībām noteiktie ciemi atbilst koncentrētas apbūves ciemu apakšgrupai, uz kuriem nekādas izmaiņas pēc likumprojekta stāšanās spēkā neattieksies. Un pašvaldībām, kuras ciemu statusa noteikšanā ievērojušas normatīvo aktu prasības, nekādi grozījumi attīstības plānošanas dokumentos nebūs jāveic.  Savukārt likumprojekts noteic, ka ciemu apakšgrupai – adresācijas ciemiem pašvaldības teritorijas plānojuma nenosaka robežas, jo ir pietiekoši ar ciemiem piekrītošu adrešu uzskaitījumu. Atbilstoši pašvaldību jau pielietotajai praksei likumprojekts paredz adresācijas ciemu teritorijām piemērot normatīvo aktu prasības lauku teritorijām. Pašvaldību teritorijas plānojumos nebūs jāveic grozījumi saistībā ar likumprojekta stāšanos spēkā, jo minētās ciemu apakšgrupas teritorijas plānojumos jau ir nodalītas. Koncentrētas apbūves ciemiem ir iezīmētas robežas teritorijas plānojumos, bet adresācijas ciemiem robežas plānojumos nav iezīmētas. Arī adresācijas sistēmā pēc likumprojekta stāšanās spēkā pašvaldībām nebūs jāveic grozījumi, jo koncentrētās apbūves apakšgrupas ciemi un adresācijas apakšgrupas ciemi saglabā ciema statusu. Līdz ar likumprojekta stāšanos spēkā tiks novērsti normatīvo aktu pārkāpumi attiecībā uz 4880 ciemiem, neizraisot neērtības minēto ciemu iedzīvotājiem, kā arī neradot papildus administratīvo slodzi ne pašvaldībām, ne Valsts adrešu reģistram.  Adresācijas ciemu kategorijas ieviešana ir svarīga  arī karšu un ģeotelpisko datu sagatavošanai, jo šie ciemi un to nosaukumi kalpo kā būtisks orientieris tādos karšu mērogos, kuros viensētas vispār netiek attēlotas, vai kuros var attēlot tikai daļu viensētu nosaukumu. Ja šīm (par viensētām lielākajām un nozīmīgākajām) apdzīvotajām vietām netiek piešķirts nekāds statuss, un tās nekur netiek uzskaitītas un reģistrētas, tad kartogrāfijas institūcijai nākas papildus uzņemties šajos ciemos ietilpstošo adrešu un iedzīvotāju skaita noteikšanu, lai varētu tos korekti attēlot kartēs un ģeotelpiskajos datos vai arī vispār atteikties no šo ciemu un to nosaukumu attēlošanas. Ar šādu problēmu Latvijas Ģeotelpiskās informācijas aģentūra jau tagad saskaras Kurzemē, Zemgalē un Vidzemē.  Likumprojekts noteic, ka vēsturiskai apdzīvotai vietai var piešķirt ciema statusu (adresācijas ciems), ja tās nosaukums iekļauts Latvijas Ģeotelpiskās informācijas aģentūras Vietvārdu datu bāzē, pamatojot apdzīvotās vietas vēsturisko eksistenci jau iepriekšējā laika periodā. Pašvaldība, piešķirot ciema statusu, izvēlas jau reģistrēto vēsturisko apdzīvotās vietas nosaukumu, jo tas ir apdzīvotās vietas apvienojošs nosaukums un pamato ciema statusa piešķiršanu attiecīgajai apdzīvotajai vietai.  Ciemi Latvijā ir ļoti dažādi, bieži senās apdzīvotās vietās izklaidu apbūve mijas ar koncentrētu apbūvi, tāpēc adresācijas ciemiem apbūves veids ir noteikts – dominējoša izklaidu apbūve, vai dominējoša koncentrēta apbūve. Minēto kritēriju, nosakot statusu apdzīvotai vietai, piemēro pašvaldība, izvērtējot situāciju un interpretējot likuma normas.  Ar lauku teritorijām vai lauku apvidus teritorijām pēc šobrīd spēkā esošiem normatīviem aktiem saprot teritorijas, kas atrodas ārpus pilsētām un ciemiem. Lauku vai lauku apvidus teritorijām, salīdzinot ar pilsētu un ciemu teritorijām, normatīvajos aktos ir noteiktas atšķirīgas teritorijas plānošanas, aizsargjoslu noteikšanas, būvniecības, nekustamo īpašumu apgrūtinājumu un nekustamā īpašuma lietošanas mērķu noteikšanas, kadastrālās uzmērīšanas, kā arī kadastra objektu reģistrācijas, prasības. Piemēram, ja pēc likumprojekta spēkā stāšanās dienas mērnieks veiks zemes vienības, kas atrodas adresācijas ciemā, kadastrālo uzmērīšanu, tad atbilstoši Ministru kabineta 2011. gada 27. decembra noteikumu Nr. 1019 “Zemes kadastrālās uzmērīšanas noteikumi” 140. punktam uzmērīšanas tīkla izveidošanai un zemes kadastrālajai uzmērīšanai būtu jāievēro precizitātes prasības, kas noteiktas lauku apvidus teritorijām, nevis ciemiem.  Pašvaldības pie apdzīvoto vietu statusa noteikšanas jau ir strādājušas vairāk par desmit gadiem, tāpēc likumprojektā ir paredzēts noteikt gala termiņu – 2023. gada 31. decembri, līdz kuram, ja tas nepieciešams, pašvaldības var atjaunot ciema statusu vēsturiski apdzīvotām vietām - adresācijas ciemiem. Lai tālākā nākotnē neveidotos nevajadzīgas izmaiņas adresācijas sistēmā, pēc šī termiņa nav paredzēta adresācijas ciemu veidošana.  Šāds ciema statusa regulējums pilnveidos likuma normas atbilstoši pašvaldību praksē jau izmantotajam risinājumam, nodrošinās mazo ciemu nosaukumu un iedzīvotājiem ierastās adresācijas sistēmas saglabāšanu un neradīs papildus administratīvo slogu pašvaldībām un Valsts adrešu reģistram, masveidā grozot adreses saistībā ar ciema statusa atcelšanu 4880 apdzīvotām vietām, kuras neatbilst šobrīd likuma esošā ciema statusa regulējumam.  Ja ciema statuss apdzīvotai vietai atcelts, tad bijušā ciema nosaukuma izmantošanu nosaka normatīvie akti vietvārdu informācijas jomā. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts zemes dienests, Latvijas Ģeotelpiskās informācijas aģentūra, Latvijas Pašvaldību savienība. |
| 4. | Cita informācija | Veiktas konsultācijas par likumprojektu Dundagas un Līvānu novada pašvaldībās. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Novadu pašvaldību iedzīvotāji. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts nodrošinās, ka novadu pašvaldībām un Valsts adrešu reģistram nebūs jāveic izmaiņas adresācijas sistēmā, līdz ar to neveidosies papildus administratīvais slogs attiecībā uz 4880 apdzīvoto vietu statusa maiņu, un nebūs neērtības minēto ciemu iedzīvotājiem saistībā ar adreses grozīšanu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Saistītajos tiesību aktos jāveic redakcionāli grozījumi aizvietojot vārdu “ciems” ar vārdiem “koncentrētas apbūves ciems”, kas saskaņā ar Ministru kabineta 2009. gada 3. februāra noteikumu Nr. 108 “Normatīvo aktu sagatavošanas noteikumi” 3.1punktu veicami vienlaikus ar attiecīgo normatīvo aktu grozījumiem pēc būtības.  Saistītie tiesību akti - Aizsargjoslu likums, Ministru kabineta 2013. gada 30. aprīļa noteikumi Nr. 240 “Vispārīgie teritorijas plānošanas, izmantošanas un apbūves noteikumi”, Ministru kabineta 2014. gada 14. oktobra noteikumi Nr. 628 “Noteikumi par pašvaldību teritorijas attīstības plānošanas dokumentiem”, Ministru kabineta 2006. gada 18. aprīļa noteikumi Nr. 305 “Kadastrālās vērtēšanas noteikumi”, Ministru kabineta 2014. gada 4. februāra noteikumi Nr. 61 “Noteikumi par Apgrūtināto teritoriju informācijas sistēmu izveidi un uzturēšanu un apgrūtināto teritoriju un nekustamā īpašuma objekta apgrūtinājumu klasifikatoru”, Ministru kabineta 2011. gada 27. decembra noteikumi Nr. 1019. “Zemes kadastrālās uzmērīšanas noteikumi”, Ministru kabineta 2012. gada 10. aprīļa noteikumi Nr. 263 “Kadastra objekta reģistrācijas un kadastra datu aktualizācijas noteikumi”, Ministru kabineta 2014. gada 14. oktobra noteikumi Nr. 633 “Autoceļu un ielu būvnoteikumi”, Ministru kabineta 2014. gada 16. septembra noteikumi Nr. 550 “Hidrotehnisko un meliorācijas būvju būvnoteikumi”, Ministru kabineta 2014. gada 30. septembra noteikumu Nr. 573 “Elektroenerģijas ražošanas, pārvades un sadales būvju būvnoteikumi”, Ministru kabineta 2014. gada 2. septembra noteikumi Nr. 529 “Ēku būvnoteikumi”, Ministru kabineta 2014. gada 30. septembra noteikumi Nr. 574 noteikumi “Noteikumi par Latvijas būvnormatīvu LBN008-14 “Inženiertīklu izvietojums””, Ministru kabineta 2015. gada 30. jūnija noteikumi Nr. 328 “Noteikumi par Latvijas būvnormatīvu LBN262-15 “Elektrisko sakaru tīkli””, Ministru kabineta 2017. gada 9. maija noteikumi Nr. 253 “Atsevišķu inženierbūvju būvnoteikumi”, Ministru kabineta 2015. gada 24. novembra noteikumi Nr. 661 “Ar radiācijas drošību saistīto būvju būvnoteikumi”, Ministru kabineta 2012. gada 2. maija noteikumi Nr. 317 “Gaujas Nacionālā parka individuālie aizsardzības un izmantošanas noteikumi”, Ministru kabineta 2012. gada 18. decembra noteikumi Nr. 940 “Noteikumi par mikroliegumu izmantošanas un apsaimniekošanas kārtību, to aizsardzību, kā arī mikroliegumu un to buferzonu noteikšanu”, Ministru kabineta 2006. gada 4. aprīļa noteikumi Nr. 266 “Labturības prasības mājas (istabas) dzīvnieku turēšanai, tirdzniecībai un demonstrēšanai publiskās izstādēs, kā arī suņa apmācībai”, Civillikums. Trešā daļa. Lietu tiesības. |
| 2. | Atbildīgā institūcija | Vides aizsardzības un reģionālās attīstības ministrija. |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1apakšpunktu sabiedrības pārstāvji ir aicināti līdzdarboties, rakstiski sniedzot viedokli par likumprojektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu ministrijas tīmekļvietnē. |
| 2. | Sabiedrības līdzdalība projekta izstrādē | Likumprojekts 2018. gada 2. janvārī ievietots ministrijas tīmekļvietnē: [www.varam.gov.lv](http://www.varam.gov.lv). |
| 3. | Sabiedrības līdzdalības rezultāti | Likumprojekta sagatavošanas procesā saņemta Latgales plānošanas reģiona atbalsta vēstule (2018. gada 19. februāra vēstule Nr.2.4.3/70), kā arī e-pasti no Preiļu novada un Līvānu novada. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pašvaldības, Valsts zemes dienests, Latvijas Ģeotelpiskās informācijas aģentūra. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar.  Likumprojekts nemaina iesaistīto institūciju kompetenci.  Institūcijas netiek likvidētas vai reorganizētas. |
| 3. | Cita informācija | Nav. |

Vides aizsardzības un reģionālās attīstības ministrs Kaspars Gerhards

Pīlēģis 67026530

[arvids.pilegis@varam.gov.lv](mailto:arvids.pilegis@varam.gov.lv)